חוק פיקוח על בתי ספר (תיקון מס' 9), התשע"ז-2016
הצעת חוק פרטית, הכנסת ה-20
פורסם: ספר החוקים, חוברת 2586, עמ' 28, 2016-12-11T00:00:00+02:00
החוק מסדיר את סמכות ההשעיה של עובד שירות בבית ספר שאינו מוסד חינוך רשמי, שהוגש נגדו כתב אישום בגין ביצוע עבירת מין או אלימות חמורה בקטין או חסר ישע. זאת, בדומה להליכים הקיימים בנושא זה במסגרת הליכי המשמעת של עובדי המדינה ועובדי הרשויות המקומיות. 
החוק קובע כי המנהל הכללי של משרד החינוך יורה לבעל רישיון להפעלת בית ספר או למנהל בית ספר להשעות עובד שירות שהוגש נגדו כתב אישום בגין עבירה פלילית כאמור. השעייתו של עובד השירות תימשך עד למתן פסק הדין הסופי בהליך הפלילי נגדו או עד להפסקת ההליך, אולם המנהל הכללי רשאי להורות על הפסקת ההשעיה במועד מוקדם יותר. כמו כן החוק קובע כי המנהל הכללי של משרד החינוך יהיה רשאי לצוות על סגירת בית ספר בשל סירוב לפטר עובד שירות לפי דרישתו. מאחר וחלק מעובדי השירות בבתי ספר שחל עליהם חוק פיקוח על בתי ספר הם עובדי רשויות מקומיות, נקבע כי אין בהוראות חוק זה כדי לגרוע מהוראות חוק הרשויות המקומיות (משמעת).